BEGRUNDELSE

For at muliggøre en korrekt vurdering af, om betingelserne i det makroøkonomiske tilpasningsprogram for Irland er opfyldt, og for at kunne foretage den endelige evaluering inden for tidsrammen for den finansielle bistand bør Rådets gennemførelsesafgørelse 2011/77/EU om tildeling af finansiel støtte fra Unionen til Irland ændres. Den foreslåede ændring er af rent teknisk karakter og vedrører en udvidelse af rådighedsperioden for den finansielle bistand fra tre år til tre år og to måneder. De vigtigste dele af det makroøkonomiske tilpasningsprogram, især programmets varighed og den samlede finansieringsramme forbliver uændrede.

I overensstemmelse med artikel 4 i forordning (EU) nr. 473/2013 om den fælles budgetkøreplan, der trådte i kraft den 30. maj 2013, vil de irske myndigheder offentliggøre deres udkast til budgetplan senest den 15. oktober 2013. Desuden ventes resultatet af balancevurderingen, som er omfattet af programvilkårene, i slutningen af november 2013. For at muliggøre en omfattende og grundig vurdering af overholdelsen af programvilkårene er det naturligvis vigtigt at tage hensyn til oplysningerne i udkastet til budgetplan og vurderingen af bankerne. Derfor kan den tolvte og endelige gennemgang af det irske program ikke begynde før den 15. oktober 2013. Rådets gennemførelsesafgørelse 2011/77/EU fastslår i dag, at den finansielle bistand stilles til rådighed i tre år fra den første dag efter afgørelsens ikrafttræden, hvilket betyder, at rådighedsperioden for den finansielle bistand ophører den 8. december 2013. Alle de procedurer, der kræves for at afslutte evalueringen og udarbejde de nødvendige dokumenter, vil skulle gennemføres i de få resterende uger inden denne dato, og dermed vil der være risiko for, at der ikke vil være tilstrækkelig tid til at vurdere, om vilkårene er overholdt, og en overskridelse af tidsfristen som følge af en uventet begivenhed, i hvilket tilfælde Irland går glip af den sidste rate. Denne risiko vil blive mindsket, hvis programmets rådighedsperiode forlænges med to måneder.

Det skal bemærkes, at en sådan afgørelse vil gøre udbetalingerne under programmet mere forudsigelige. Samtidig forbedres kvaliteten af evalueringen. Disse virkninger er til fordel for både kreditor- og debitorlande og forbedrer derfor stabiliteten i euroområdet.

På denne baggrund finder Kommissionen, at ændringerne bestående i en forlængelse af rådighedsperioden for den finansielle bistand vil bidrage til at sikre, at programmets målsætninger opfyldes.

2013/0326 (NLE)

Forslag til

RÅDETS GENNEMFØRELSESAFGØRELSE

om ændring af gennemførelsesafgørelse 2011/77/EU om tildeling af finansiel støtte fra Unionen til Irland

RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til Rådets forordning (EU) nr. 407/2010 af 11. maj 2010 om oprettelse af en europæisk finansiel stabiliseringsmekanisme[1], særlig artikel 3, stk. 2,

under henvisning til forslag fra Europa-Kommissionen og

ud fra følgende betragtninger:

(1) Efter anmodning fra Irland tildelte Rådet finansiel bistand til Irland (gennemførelsesafgørelse 2011/77/EU[2]) til støtte for et stærkt økonomisk reformprogram for at genoprette tilliden, genskabe en holdbar økonomisk vækst og sikre finansiel stabilitet i Irland, euroområdet og Unionen.

(2) Kommissionen afsluttede den tiende evaluering af Irlands økonomiske reformprogram den 10. juli 2013.

(3) En kort forlængelse af rådighedsperioden for den finansielle bistand er nødvendig, da den åbner mulighed for med den fornødne omhu at gennem føre en omfattende og grundig vurdering af overholdelsen af programvilkårene og sikre, at afgørelsen om frigivelsen af den sidste tranche kan vedtages i tide.

(4) På baggrund heraf bør gennemførelsesafgørelse 2011/77/EU ændres —

VEDTAGET DENNE AFGØRELSE:

Artikel 1

I artikel 1, stk. 2, i gennemførelsesafgørelse 2011/77/EU erstattes ordene "i tre år" med "i tre år og to måneder".

Artikel 2

Denne afgørelse er rettet til Irland.

Artikel 3

Denne afgørelse offentliggøres i Den Europæiske Unions Tidende.

Udfærdiget i Bruxelles, den […].

På Rådets vegne

Formand

[1] EUT L 118 af 12.5.2010, s. 1.

[2] EUT L 30 af 4.2.2011, s. 34.